Joventut col·labora amb el dramaturg Paco Zarzoso per a crear un grup de treball que participarà en la seua pròxima obra ‘El viejo’
09 de desembre 2020

El departament de Joventut col·labora amb el dramaturg local Paco Zarzoso per a realitzar proves de selecció amb l'objectiu de crear un grup de treball que participarà en l'obra de teatre de Zarzoso _El viejo_, que s'estrenarà el 28 de maig del pròxim any. Per este motiu, demà i dilluns que ve, 14 de desembre, es realitzaran dos càstings en els quals se seleccionarà jóvens de 18 a 30 anys, preferentment alumnes de l'Escola Municipal de Teatre de Sagunt.

  

L'objectiu és generar un grup de treball amb actors aficionats per a estrenar la pròxima obra de Paco Zarzoso. La prova de selecció de demà, dijous 10 de desembre, serà a les 16.30 hores a la Casa de Cultura del Port de Sagunt, mentre que la pròxima, dilluns 14 de desembre, serà a les 16.30 hores en el Casal Jove. El perfil que es busca en estes proves de selecció és d'adolescents no professionals, preferentment del Camp de Morvedre. 

  

La idea d'este taller escènic, impulsat per la regidoria de Joventut de l'Ajuntament de Sagunt, és que un grup de jóvens actrius i actors puguen treballar amb el dramaturg i director saguntí Paco Zarzoso, mostrant el treball en un espai escènic no convencional el mes de maig de 2021 i que esta obra puga també mostrar-se en àmbits educatius. Amb este taller escènic el departament de Joventut completa les activitats de formació teatral que ja es desenvolupen en el Casal Jove amb tres grups d'adolescents que formen part de l'Aula Jove de Teatre (dins de l'Escola Municipal de Teatre).

  

Quant als assajos, els jóvens seleccionats realitzaran un total de 26 sessions fins a l'estrena de l'obra, i seran en el Casal Jove amb assistència obligatòria. Les sessions de treball començaran l'11 de gener i s'allargaran fins al 20 de maig.

  

L'obra _El viejo_ parla de dotze jóvens que s'ajunten la nit de Sant Joan per a celebrar una _rave_ en una nau industrial abandonada. Els impulsa el desig de ballar tota la nit al ritme de la música que Joan, un jove molt enigmàtic, punxarà expressament per a tots ells. Joan és també el mestre de cerimònies d'esta festa clandestina. Quan els jóvens arriben al vespre a este lloc misteriós es troben alguns canelobres amb ciris apagats, però Joan no està. Poc després, descobrixen una habitació contigua amb un home vell adormit en un catre. La presència d'este intrús serà el catalitzador més important de l'acció dramàtica, generador de conflicte i motor de preguntes: està viu o mort?, mort o adormit?

![](/media/psnecd3a/93el-viejo-horizontal-ok.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/joventut-col-labora-amb-el-dramaturg-paco-zarzoso-per-a-crear-un-grup-de-treball-que-participarà-en-la-seua-pròxima-obra-el-viejo/ "Facebook")
*   [](http://twitter.com/share?url=https://aytosagunto.es/va/actualitat/joventut-col-labora-amb-el-dramaturg-paco-zarzoso-per-a-crear-un-grup-de-treball-que-participarà-en-la-seua-pròxima-obra-el-viejo/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/joventut-col-labora-amb-el-dramaturg-paco-zarzoso-per-a-crear-un-grup-de-treball-que-participarà-en-la-seua-pròxima-obra-el-viejo/ "Linked In")
*   [](mailto:?body=https://aytosagunto.es/va/actualitat/joventut-col-labora-amb-el-dramaturg-paco-zarzoso-per-a-crear-un-grup-de-treball-que-participarà-en-la-seua-pròxima-obra-el-viejo/)